Offentliggørelse af en ansøgning om godkendelse af en væsentlig ændring af varespecifikationen i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 223/06)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), inden for en frist på tre måneder fra datoen for denne offentliggørelse.

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»Casciotta d'Urbino«

EU-nr.: PDO-IT-0005-AM01 – 30.7.2018

BOB (X) BGB ( )

1. Ansøgende sammenslutning og legitim interesse

Consorzio di Tutela Casciotta d'Urbino DOP (konsortiet til beskyttelse af »Casciotta d'Urbino« BOB), Via Corbara 81, 61030 Colli Metauro (Pesaro e Urbino, Italien), tlf. 0721 879832, fax 0721 879807, e-mail: casciottadiurbino@.it

Konsortiet til beskyttelse af »Casciotta d'Urbino« BOB er stiftet af producenter af osten »Casciotta d'Urbino«. Sammenslutningen er berettiget til at indgive en ansøgning om ændring i henhold til artikel 13, stk. 1, i dekret nr. 12511 af 14. oktober 2013 fra det italienske ministerium for landbrug, fødevarer og skovbrug.

2. Medlemsstat eller tredjeland

Italien

3. Afsnit i varespecifikationen, som berøres af ændringen

☐ Produktets betegnelse

☒ Beskrivelse af produktet

☒ Geografisk område

☒ Bevis for oprindelse

☒ Produktionsmetode

☐ Tilknytning

☒ Mærkning

☒ Andet: Artiklerne i specifikationen er omdøbt, og der er tilføjet nogle artikler om betegnelsen og kontrolinstansen.

4. Type ændring

☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB.

☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

»Casciotta d'Urbino« BOB blev registreret i henhold til Kommissionens forordning (EF) nr. 1107/96 efter den procedure, der er fastlagt i artikel 17 i Rådets forordning (EØF) nr. 2081/92.

Oplysninger om den omhandlede BOB findes i dekret af 4. august 1993 fra det italienske ministerium for landbrug, fødevarer og skovbrug i form af et sammendrag og en fem sider lang rapport.

Denne ændring består derfor i at indarbejde alle oplysningerne i disse dokumenter i varespecifikationen og dermed bringe denne i overensstemmelse med forordningen.

Beskrivelse af produktet

Ændringen vedrører artikel 2 i specifikationen (dekret af 4. august 1995 fra ministeriet for landbrug, fødevarer og skovbrug), nu punkt 3.2 i enhedsdokumentet.

— Den øvre grænse for højden på de hele oste hæves.

Den nuværende ordlyd:

»Ostens højde er 5-7 cm«

erstattes af følgende ordlyd:

»Ostens højde er 5-9 cm«.

Som inspektionerne har vist gennem årene, kan osten være højere end de 7 cm, som i øjeblikket er angivet i specifikationen, mens kravene til diameter og vægt er uændrede.

Dette mål korrigeres, så ostene ikke bliver frasorteret som uoverensstemmende blot på grund af en fejl under udarbejdelsen af varespecifikationen, der primært skyldes, at de dengang tilgængelige data ikke var fuldt repræsentative for de reelle omstændigheder i produktionen af »Casciotta d'Urbino«.

— Følgende tilføjes: »Ethvert stof, som efter gældende regler er tilladt, må anvendes til at overfladebehandle ostene. Denne overflade (skorpen) kan ikke spises.«

Selv om denne praksis, der findes blandt nogle osteproducenter, ikke er forbudt i den nuværende specifikation, forekommer det tilrådeligt at tilføje denne udtrykkelige henvisning.

Geografisk område

Det geografiske område tilpasses til at afspejle administrative ændringer og specificere, at visse kommuner hører under provinsen Rimini. Ændringen vedrører artikel 1 i specifikationen (dekret af 4. august 1995 fra ministeriet for landbrug, fødevarer og skovbrug), punkt (f) i resuméet, punkt 4 i enhedsdokumentet.

Den nuværende ordlyd:

»Casciotta d'Urbino« fremstilles og modnes i provinsen Pesaro e Urbino, som også er oprindelsesområde for den anvendte mælk

erstattes af følgende ordlyd:

»Casciotta d'Urbino« fremstilles og modnes i provinsen Pesaro e Urbino og i kommunerne Novafeltria, Talamello, Sant'Agata Feltria, Casteldelci, Maiolo, San Leo og Pennabilli i provinsen Rimini. Dette er også oprindelsesområdet for den anvendte mælk.

Det geografiske område er som sådan ikke ændret, men visse kommuner, som indgik i provinsen Pesaro e Urbino, da betegnelsen blev registreret, hører nu under provinsen Rimini.

Bevis for oprindelse

En specifik artikel om bevis for oprindelsen, som ikke findes i den nuværende varespecifikation, tilføjes.

Denne artikel har følgende ordlyd:

»Artikel 4

Bevis for oprindelse

Alle faser af produktionsprocessen overvåges, og alt input og output registreres. Dette sikrer produktets sporbarhed, som også underbygges ved at registrere landbrugere, osteproducenter, modningsvirksomheder, udskæringsvirksomheder og emballeringsvirksomheder i registre hos kontrolinstansen og ved at sikre, at alle producerede mængder straks anmeldes. Alle fysiske og juridiske personer, der registreres i de relevante registre, er underlagt kontrolinstansens kontrol i henhold til bestemmelserne i varespecifikationen og den tilhørende kontrolplan.«

Tilføjelsen af bevis for oprindelsen bringer varespecifikationen i overensstemmelse med forordning (EU) nr. 1151/2012.

Produktionsmetode

— Første afsnit i artikel 2 i varespecifikationen ændres, idet følgende slettes: — beskrivelsen af osten som en »eftervarmet ost« — ordene »fra to daglige malkninger«.

Den nuværende ordlyd:

»Casciotta d'Urbino« er en eftervarmet ost fremstillet af mælk – 70-80 % sødmælk fra får og de resterende 20-30 % sødmælk fra køer fra to daglige malkninger — fra området, jf. artikel 3.

erstattes med:

»Casciotta d'Urbino« er en ost fremstillet af mælk – 70-80 % sødmælk fra får og 20-30 % sødmælk fra køer — fra området, jf. artikel 3.

Begrundelsen for at slette ordet »eftervarmet« er, at »Casciotta d'Urbino« ikke opfylder kravene i definitionen af en »eftervarmet ost« (formaggio a pasta semicotta) i de mest udbredte klassifikationer. Gennem årene har denne definition forårsaget en del problemer i kontrolfasen. Fjernelsen af dette ord korrigerer derfor en unøjagtighed i den nuværende varespecifikation og ændrer ikke produktets egenart eller egenskaber.

Fjernelsen af henvisningen til to daglige malkninger afspejler behovet for at indføre muligheden for at anvende robotmalkningssystemer.

Som mange års prøver har vist, er det tilstrækkeligt at kontrollere, at osten overholder det krævede fedt/kasein-forhold, for at sikre, at den har de egenskaber, der er fastlagt i varespecifikationen. Anvendelsen af robotmalkningssystemer har ingen indflydelse på mælkens egenskaber i teknisk eller videnskabelig henseende, mens dyrevelfærdsstandarderne forbedres.

— Oplysninger om husdyrracer og foder, som hidtil kun har været at finde i dokumenter hos konsortiet til beskyttelse af »Casciotta d'Urbino«, indarbejdes i specifikationen.

Listen over racer i det register, der henvises til i det materiale, som ligger til grund for registreringen af betegnelsen »Casciotta d'Urbino«, må faktisk anses for at være en repræsentativ snarere end udtømmende liste over fåreracer på bedrifterne på registreringstidspunktet.

I den dokumentation, der ledsagede registreringsansøgningen og blev arkiveret hos Kommissionen, nævnes ikke kvægracer, men dog følgende fåreracer: Sarda, Sopravvissana, Gentile di Puglia, Vissana og Merino.

De mere omfattende og detaljerige dokumenter fra producentforeningen henviser til følgende:

fåreracer: Sarda, Sopravvissana, Gentile di Puglia, Merino, Comisana, Massese, Vissana, Cornella White, Fabrianese og Pinzirita og krydsninger heraf

kvægracer: Frisona Italiana, Bruna Italiana, Pezzata Rossa Italiana og Jersey og krydsninger heraf.

Den fulde liste over fåre- og kvægracer, hvis mælk anvendes til fremstilling af »Casciotta d'Urbino«, tilføjes således til specifikationen i den foreslåede ordlyd.

Det foreslås også at tilføje følgende fåreracer: Delle Langhe, Lacaune og Assaf.

Tilføjelsen af de ovennævnte racer er også begrundet i deres tilpasning til delvist staldophold. I omtrent ti år har bedrifterne nemlig være udsat for hyppige og ødelæggende angreb fra ulve, der strejfer om i området, selv om dagen, hvilket har tvunget landbrugerne til at forkorte græsningsperioderne og foretrække racer, som er bedre tilpasset til at blive holdt indendørs om nødvendigt.

Følgende nye ordlyd tilføjes:

»Fåreracerne er: Sarda, Sopravvissana, Gentile di Puglia, Merino, Comisana, Massese, Vissana, Cornella White, Fabrianese, Delle Langhe, Lacaune, Assaf og Pinzirita og krydsninger heraf.

Komælken kommer fra Frisona Italiana, Bruna Italiana, Pezzata Rossa Italiana og Jersey og krydsninger heraf.«

Med hensyn til foder hedder det i teksten:

»Husdyr kan holdes i stald eller på græs.

Mindst 50 % af malkekvægets grundration bestående af grøntfoder (frisk eller tørret), foder eller kraftfoder skal stamme fra oprindelsesområdet, jf. artikel 3, og anvendes til lakterende køer, goldkøer eller kvier, der er over 7 måneder henne i drægtighedsperioden. Mindst 75 % af tørstoffet i de foderplanter, der indgår i den daglige foderration, skal stamme fra fodermidler, der er dyrket inden for mælkens produktionsområde, jf. artikel 3. Følgende grøntfoder er tilladt: frisk grøntfoder fra permanente eller midlertidige enge, grøntfoderafgrøder, hø fremstillet ved at lade afgrøden tørre på marken, halm, græsensilage, hakket græs og høensilage. Følgende foder er tilladt: korn og kornprodukter, majsmæsk, oliefrø og oliefrøprodukter, knold- og rodfrugter, tørfoder og produkter fra sukkerindustrien såsom melasse og/eller afledte produkter heraf, alene som hjælpestoffer og smagsstoffer op til en grænse på 2,5 % af tørstoffet i den daglige foderration. Følgende er tillige tilladt: bælgplantefrø og tørret johannesbrød og afledte produkter heraf, fedt, mineralske salte tilladt ifølge gældende lovgivning og tilsætningsstoffer såsom vitaminer, sporstoffer, aminosyrer, smagsstoffer og antioxidanter tilladt ifølge gældende lovgivning med det supplerende krav, at de anvendte antioxidanter og smagsstoffer skal være naturlige eller naturidentiske. Anvendelse af inaktivt ølgær i forblandinger af fødevaretilsætningsstoffer er også tilladt.

Mindst 50 % af fårets grundration består af grøntfoder (frisk eller tørret), foder og/eller kraftfoder, og mindst 50 % heraf skal stamme fra oprindelsesområdet, jf. artikel 3. Mindst 75 % af tørstoffet i de foderplanter, der indgår i den daglige foderration, skal stamme fra fodermidler, der er dyrket inden for mælkens produktionsområde, jf. artikel 3.

Hverken kvægets eller fårenes foder kommer 100 % fra det geografiske område, fordi området i øjeblikket på grund af den gradvise nedlægning af landbrug og de geografiske og klimatiske forhold aktuelt ikke kan eller i fremtiden ikke kan forventes at kunne opfylde bedrifternes fulde foderbehov. Da der ikke er mulighed for at erstatte dette foder med andet kvalitetsfoder fra området, er det derfor nødvendigt at tillade anvendelse af grøntfoder, kraftfoder og tilskudsfoder fra andre områder. Disse fodertyper er let nedbrydelige og opløselige (foder med en partikelstørrelse på under 0,8 cm) og giver energi (primært i form af langsomme kulhydrater som stivelse) og lettilgængeligt protein til mikrobiomet. Da deres rolle er begrænset til en fysiologisk funktion til støtte for dette mikrobiom, har de ingen indvirkning på mælkens egenskaber eller på »Casciotta d'Urbino«. Indtagelsen af en næringsrig, grøntfoderbaseret grundration, hvor mindst 75 % af tørstoffet i de foderplanter, der indgår i den daglige foderration, produceres i området, bidrager til de kemiske og sensoriske egenskaber i råvaren og det færdige produkt. Det danner derfor en væsentlig forbindelse mellem råvaren, det færdige produkt og området.«

Denne ændring bringer varespecifikationen i overensstemmelse med forordning (EU) nr. 1151/2012.

— Ændring af artikel 2(a) i den nuværende specifikation:

I denne artikel specificeres det fremover, at mælken kan være rå eller pasteuriseret. Desuden tillades anvendelse af starterkultur. Sætningen, der beskriver etapen efter dannelsen af koaglet, er også blevet omformuleret.

Den nuværende ordlyd:

Fåremælken og komælken koagulerer ved ca. 35 °C ved hjælp af flydende og/eller tørret løbe. Ostene presses ved håndkraft i passende forme ved hjælp af den karakteristiske teknik.

erstattes af følgende ordlyd:

Den rå eller pasteuriserede fåremælk og komælk koagulerer ved ca. 35 °C ved hjælp af flydende og/eller tørret løbe. Der må også anvendes syrevækkere. Ostemassen fyldes i passende forme, så vallen kan presses ud.

Eftersom den nuværende specifikation ikke angiver noget om, hvorvidt mælken skal være rå eller varmebehandlet, er det fundet hensigtsmæssigt at specificere (herunder for at muliggøre korrekt overvågning), at den anvendte mælk skal være enten rå eller varmebehandlet. Dette har altid været praksis i fremstillingen af »Casciotta d'Urbino«.

Den generelle forbedring af mælkens mikrobiologiske kendetegn de seneste år har medført et betydeligt fald i bakterieindholdet, som i visse tilfælde har skabt problemer i koagulerings- og modningsfasen. For at løse disse potentielle problemer indeholder specifikationen nu den mulighed at anvende mælkesyrekulturer.

— Artikel 2(b) ændres.

Den nuværende ordlyd:

»Osteproducenterne kan enten tørsalte ostene eller skifte mellem saltlage og tørsaltning. Osten skal modne i 20-30 dage ved en temperatur på 10-14 °C og en relativ luftfugtighed på 80-90 % afhængigt af ostens størrelse.«

erstattes af følgende ordlyd:

»Saltning: Osteproducenterne kan enten tørsalte ostene eller lægge dem i saltlage. Osten skal modne i 15-30 dage ved en temperatur på 8-14 °C og en relativ luftfugtighed på 80-90 % afhængigt af ostens størrelse.«

Beskrivelsen af saltningsmetoderne er blevet omformuleret, minimumsmodningsperioden er blevet nedsat fra 20 til 15 dage, og minimumsmodningstemperaturen er blevet nedsat fra 10 °C til 8 °C.

Når producenterne valgte ordet »skifte« i specifikationen, var det i den hensigt at gøre disse to metoder til »alternativer« til hinanden, dvs. osteproducenterne kunne vælge mellem dem. Det er derfor blevet besluttet at forenkle beskrivelsen af denne produktionsetape for at undgå misforståelser.

De teknologiske fremskridt, som osteproducenterne har indført gennem årene, herunder tilpasninger for at overholde EU's sundheds- og hygiejneforskrifter, har forbedret produktionsprocessen, så de standarder, der er fastlagt i varespecifikationen for »Casciotta d'Urbino«, kan overholdes med en kortere modningstid.

Nedsættelsen af modningstemperaturen var nødvendig, fordi anvendelsen af mere præcise termometre de seneste år i de lokaler, hvor »Casciotta d'Urbino« modnes, har vist, at der er behov for at revidere denne parameter for at forhindre, at et produkt ikke overholder egenskaberne ved »Casciotta d'Urbino«.

Tilknytning

I varespecifikationen indsættes også en specifik artikel om tilknytningen, som hidtil kun er fremgået af resuméet. Oplysningerne fra litra d) og f) i resuméet skal derfor tilføjes i specifikationen som artikel 6 med overskriften »Tilknytning til det geografiske område«. Desuden er der tilføjet nogle oplysninger i henhold til EU-forordningen.

Følgende nye artikel tilføjes:

»Artikel 6

Tilknytning til det geografiske område

Den geografiske tilknytning stammer fra lokalområdets specifikke jordbund og klimatiske forhold samt landbrugsmetoden, som primært består i græsning på lokale græsgange. Den rationelle anvendelse af græsgange, der er eller kan blive meget udpinte, forebygger overudnyttelse og forbedrer græsgangenes egenskaber ved at sikre en bedre balance i jordbrugs-skovbrugs-græsningssystemet. En medvirkende årsag er den øgede brug af ekstensiv dyrkning af afgrøder, som sammen med opretholdelsen af landbrugsland og skovbrugsland kendetegner sammensætningen heraf og giver mælken og dermed osten dens karakteristiske aroma og smag. Blandt de nævneværdige menneskelige faktorer er ostens historiske eksistens, og hvordan den har bredt sig i hele det afgrænsede område.

Nærmere betegnet går traditionen med fåre- og kvægbrug helt tilbage til 1500-tallet, dengang dette landbrugsmønster blev begunstiget ifølge den politik, der blev ført af hertugen af Montefeltro og hertugen af Rovere for at begrænse stadeflytning inden for deres jorder.

Der findes en stor mængde dokumentation tilbage fra renæssancen for, at osten historisk har eksisteret i det afgrænsede område.

Produktets særegenhed stammer fra dets størrelse, vægt og højde, som er tæt knyttet til anvendelsen af forme af terrakotta og keramik med en lukket konveks bund og et lille hul til afdrypning af vallen, hvilket er typisk for Urbania-området.

Et andet, meget specifikt træk er sammensætningen af den mælkeblanding, der bruges til fremstilling af osten (70 % fåremælk og 30 % komælk).

Produktionsmetoderne, de århundredgamle traditioner og de klimatiske og miljømæssige forhold giver dette produkt dets særlige organoleptiske egenskaber og handelsmæssige kendetegn. »Casciotta d'Urbino« har en tynd skorpe, som efter modning typisk er blevet stråfarvet. Når osten skæres op, har den en hvidligt stråfarvet ostemasse, en blød og smuldrende tekstur og er kendetegnet ved let spredt hulsætning (hullerne, kaldet »buchini«, dannes naturligt af frigivne luftarter under gæringen). Da »Casciotta d'Urbino« ikke modnes, bevarer den den typiske smag af frisk mælk, som tydeligt kommer til udtryk i den friske og aromatiske duft. »Casciotta d'Urbino« har en sød, fyldig og behageligt syrlig smag, som er typisk for fåre- og komælk.

Mærkning

Artiklen om, hvordan produktet skal mærkes og markedsføres, udvides (artikel 3 i den nuværende varespecifikation, artikel 8 i den foreslåede specifikation). Specifikationerne af BOB-logoet, som hidtil har været beskrevet i et bilag, er nu også indarbejdet i selve varespecifikationen.

Den nuværende ordlyd:

Når ost med oprindelsesbetegnelsen »Casciotta d'Urbino« overgår til forbrug, skal den mærkes med det logo, der er vist i bilag A (en integrerende del af dette dekret) som en garanti for, at den opfylder alle relevante lovkrav.

erstattes af følgende ordlyd:

Ved overgang til forbrug sælges oste mærket som »Casciotta d'Urbino« BOB hele eller i portioner.

En etiket med information skal påsættes over- eller undersiden af det markedsførte produkt.

Foruden produktets logo, EU-symbolet og den relevante ordlyd (jf. EU-reglerne) og de lovbestemte oplysninger skal denne etiket også angive følgende med tydelige og letlæselige bogstaver:

— »Casciotta d'Urbino«, som ikke må oversættes, fulgt enten af forkortelsen (DOP) (eller BOB) eller den fulde ordlyd »Denominazione di Origine Protetta« (beskyttet oprindelsesbetegnelse), som kan oversættes

— navn, firmanavn og adresse på osteproducenten, modningsvirksomheden og emballeringsvirksomheden.

Produktet kan sælges vakuumpakket, enten helt eller i portioner.

Det er tilladt at henvise til navne, firmanavne eller mærker, blot de ikke er af rosende karakter og ikke vildleder køberen. Det er også tilladt at henvise til andre troværdige og verificerbare kilder, som er tilladt ifølge gældende lovgivning, blot de ikke strider mod denne varespecifikations formål og indhold.

Logoet består af en simpel afbildning af en hel ost, hvoraf en kvart er udskåret. Osten er farvet i to nuancer af strågul (pantone 102 og pantone 100) med en blå kant (pantone Reflex Blue).

Et rødt bånd med svalehale (pantone 032) stikker frem fra undersiden af osten.

Øverst i logoet rundt langs ostens overkant står ordene »Casciotta d'Urbino« (med skrifttypen Futura Bold i pantone Reflex Blue).

Logoet kan tilpasses forskellige anvendelser.

Dette forbedrer artiklen ved at tilføje oplysninger, som gør den mere omfattende og lettere for forbrugerne at forstå.

Andet

— En specifik artikel om produktbetegnelsen, som ikke findes i den nuværende varespecifikation, tilføjes.

Denne artikel har følgende ordlyd:

»Artikel 1 Det er kun tilladt at anvende den beskyttede oprindelsesbetegnelse (BOB) »Casciotta d'Urbino« på oste, som opfylder de betingelser og krav, der er fastlagt i denne varespecifikation.«

— En specifik artikel om kontrolinstansen, som ikke findes i den nuværende varespecifikation, tilføjes.

Denne nye artikel har følgende ordlyd:

»Artikel 7

Inspektioner

I henhold til forordning (EU) nr. 1151/2012 kontrollerer en kontrolinstans, at produktet opfylder kravene i varespecifikationen.

Inspektioner af, om produktet overholder specifikationens krav, udføres af den offentlige kontrolinstans Autorità Pubblica di Controllo (APC) dell'ASSAM Agenzia per i Servizi nel settore Agroalimentare delle Marche Via (Via dell'Industria n. 1, I-60027 Osimo Stazione (Ancona, Italia), tlf. +39 0718081, fax +39 07185979, e-mail: direzione@assam.marche.it).«

Denne ændring bringer varespecifikationen i overensstemmelse med forordning (EU) nr. 1151/2012.

— Specifikationens artikler er blevet omdøbt, og visse artikler om kontrolinstansen er blevet tilføjet, således at specifikationen nu har følgende struktur:

Artikel 1 — Produktets betegnelse, artikel 2 — Beskrivelse af produktet, artikel 3 — Geografisk område, artikel 4 — Produktets oprindelse, artikel 5 — Produktionsmetode, artikel 6 — Tilknytning til det geografiske område, artikel 7 — Kontrolinstans, artikel 8— Emballering og mærkning.

Denne ændring gør det muligt at konsolidere alle de ifølge forordningen krævede oplysninger i varespecifikationen, som derved bliver mere læsevenlig.

ENHEDSDOKUMENT

»Casciotta d'Urbino«

EU-nr.: PDO-IT-0005-AM01 – 30.7.2018

BOB (X) BGB ( )

1. Betegnelse [på en BOB eller BGB]

»Casciotta d'Urbino«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.3. Oste

3.2. Beskrivelse af produktet med betegnelsen i punkt 1

Når »Casciotta d'Urbino« overgår til forbrug, har den følgende egenskaber:

form: lav cylindrisk ost med afrundede sider

størrelse: diameter 12-16 cm og højde 5-9 cm

vægt: 800 til 1200 g afhængigt af ostens størrelse

udseende: tynd skorpe, ca. 1 mm tyk, strågul ved slutningen af modningsprocessen

ostemasse: blød og smuldrende konsistens i midten med let spredt hulsætning, hvidligt stråfarvet ostemasse ses ved udskæring

smag: mild smag, typisk for de anvendte specifikke ostefremstillingsteknikker

fedt i tørstof: mindst 45 %. Produktet forbruges som bordost.

Ethvert stof, som efter gældende regler er tilladt, må anvendes til at overfladebehandle ostene. Denne overflade (skorpen) kan ikke spises.

3.3. Foder (kun for produkter af animalsk oprindelse) og råvarer (kun for forarbejdede produkter)

»Casciotta d'Urbino« er en ost fremstillet af sødmælk, heraf 70-80 % fra får og 20-30 % fra køer.

Følgende fåreracer er tilladt: Sarda, Sopravvissana, Gentile di Puglia, Merino, Comisana, Massese, Vissana, Cornella White, Fabrianese, Delle Langhe, Lacaune, Assaf og Pinzirita og krydsninger heraf.

Komælken kommer fra Frisona Italiana, Bruna Italiana, Pezzata Rossa Italiana og Jersey og krydsninger heraf.

Husdyr kan holdes i stald eller på græs.

Mindst 50 % af malkekvægets grundration — bestående af grøntfoder (frisk eller tørret), foder eller kraftfoder — der anvendes til lakterende køer, goldkøer eller kvier, der er over 7 måneder henne i drægtighedsperioden, skal stamme fra oprindelsesområdet, jf. punkt 4. Mindst 75 % af tørstoffet i de foderplanter, der indgår i den daglige foderration, skal stamme fra fodermidler, der er dyrket inden for det afgrænsede geografiske område, jf. artikel 4. Følgende grøntfoder er tilladt: frisk grøntfoder fra permanente eller midlertidige enge, grøntfoderafgrøder, hø fremstillet ved at lade afgrøden tørre på marken, halm, græsensilage, hakket græs og høensilage. Følgende foder er tilladt: korn og kornprodukter, majsmæsk, oliefrø og oliefrøprodukter, knold- og rodfrugter, tørfoder og produkter fra sukkerindustrien såsom melasse og/eller afledte produkter heraf, alene som hjælpestoffer og smagsstoffer op til en grænse på 2,5 % af tørstoffet i den daglige foderration. Følgende er tillige tilladt: bælgplantefrø og tørret johannesbrød og afledte produkter heraf, fedt, mineralske salte tilladt ifølge gældende lovgivning og tilsætningsstoffer såsom vitaminer, sporstoffer, aminosyrer, smagsstoffer og antioxidanter tilladt ifølge gældende lovgivning med det supplerende krav, at de anvendte antioxidanter og smagsstoffer skal være naturlige eller naturidentiske. Anvendelse af inaktivt ølgær i forblandinger af fødevaretilsætningsstoffer er også tilladt.

Mindst 50 % af fårenes grundration — bestående af grøntfoder (frisk eller tørret), foder og/eller kraftfoder — skal stamme fra det afgrænsede geografiske område. Mindst 75 % af tørstoffet i de foderplanter, der indgår i den daglige foderration, skal stamme fra fodermidler, der er dyrket inden for mælkens produktionsområde, jf. punkt 4.

Hverken kvægets eller fårenes foder kommer 100 % fra det geografiske område, fordi området i øjeblikket på grund af den gradvise nedlægning af landbrug og de geografiske og klimatiske forhold aktuelt ikke kan eller i fremtiden ikke kan forventes at kunne opfylde bedrifternes fulde foderbehov. Da der ikke er mulighed for at erstatte dette foder med andet kvalitetsfoder fra området, er det derfor nødvendigt at tillade anvendelse af grøntfoder, kraftfoder og tilskudsfoder fra andre områder. Disse fodertyper er let nedbrydelige og opløselige (foder med en partikelstørrelse på under 0,8 cm) og giver energi (primært i form af langsomme kulhydrater som stivelse) og lettilgængeligt protein til mikrobiomet. Da deres rolle er begrænset til en fysiologisk funktion til støtte for dette mikrobiom, har de ingen indvirkning på mælkens egenskaber eller på »Casciotta d'Urbino«. Indtagelsen af en næringsrig, grøntfoderbaseret grundration, hvor mindst 75 % af tørstoffet i de foderplanter, der indgår i den daglige foderration, produceres i området, bidrager til de kemiske og sensoriske egenskaber i råvaren og det færdige produkt. Det danner derfor en væsentlig forbindelse mellem råvaren, det færdige produkt og området.

3.4. Specifikke etaper af produktionen, som skal finde sted i det afgrænsede geografiske område

Alle etaper af produktionsprocessen (opdræt af kvæg, malkning, ostefremstilling og modning) skal finde sted i det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

Ved overgang til forbrug sælges oste mærket som »Casciotta d'Urbino« BOB hele eller i portioner. Produktet kan sælges vakuumpakket, enten helt eller i portioner.

3.6. Særlige regler for mærkning af det produkt, som betegnelsen henviser til

En etiket med information skal påsættes over- eller undersiden af det markedsførte produkt.

Foruden produktets logo, EU-symbolet og den relevante ordlyd (jf. EU-reglerne) og de lovbestemte oplysninger skal der på denne etiket også angivesfølgende med tydelige og letlæselige bogstaver:

— »Casciotta d'Urbino«, som ikke må oversættes, fulgt enten af forkortelsen (DOP) (eller BOB) eller den fulde ordlyd »Denominazione di Origine Protetta« (beskyttet oprindelsesbetegnelse), som kan oversættes

— navn, firmanavn og adresse på osteproducenten, modningsvirksomheden og emballeringsvirksomheden.

Det er tilladt at henvise til navne, firmanavne eller mærker, blot de ikke er af rosende karakter og ikke vildleder køberen. Det er også tilladt at henvise til andre troværdige og verificerbare kilder, som er tilladt ifølge gældende lovgivning, blot de ikke strider mod denne varespecifikations formål og indhold.

Logoet består af en simpel afbildning af en hel ost, hvoraf en kvart er udskåret. Osten er farvet i to nuancer af strågul (pantone 102 og pantone 100) med en blå kant (pantone Reflex Blue).

Et rødt bånd med svalehale (pantone 032) stikker frem fra undersiden af osten.

Øverst i logoet rundt langs ostens overkant står ordene »Casciotta d'Urbino« (med skrifttypen Futura Bold i pantone Reflex Blue).

Logoet kan tilpasses forskellige anvendelser.

4. Kort angivelse af det geografiske områdes afgrænsning

»Casciotta d'Urbino« fremstilles og modnes i provinsen Pesaro e Urbino og i kommunerne Novafeltria, Talamello, Sant'Agata Feltria, Casteldelci, Maiolo, San Leo og Pennabilli i provinsen Rimini. Dette er også oprindelsesområdet for den anvendte mælk.

5. Tilknytning til det geografiske område

Den geografiske tilknytning stammer fra lokalområdets specifikke jordbund og klimatiske forhold samt landbrugsmetoden, som primært består i græsning på lokale græsgange. Den rationelle anvendelse af græsgange, der er eller kan blive meget udpinte, forebygger overudnyttelse og forbedrer græsgangenes egenskaber ved at sikre en bedre balance mellem jordbrugs-, skovbrugs- og græsningsarealer. En medvirkende årsag er den øgede brug af ekstensiv dyrkning af afgrøder, som sammen med opretholdelsen af landbrugsland og skovbrugsland kendetegner sammensætningen heraf og giver mælken og dermed osten dens karakteristiske aroma og smag. Blandt de nævneværdige menneskelige faktorer er ostens historiske eksistens, og hvordan den har bredt sig i hele det afgrænsede område.

Nærmere betegnet går traditionen med fåre- og kvægbrug helt tilbage til 1500-tallet, dengang dette landbrugsmønster blev begunstiget ifølge den politik, der blev ført af hertugen af Montefeltro og hertugen af Rovere for at begrænse stadeflytning inden for deres jorder.

Der findes en stor mængde dokumentation tilbage fra renæssancen for, at osten historisk har eksisteret i det afgrænsede område.

Produktets særegenhed stammer fra dets størrelse, vægt og højde, som er tæt knyttet til anvendelsen af forme af terrakotta og keramik med en lukket konveks bund og et lille hul til afdrypning af vallen, hvilket er typisk for Urbania-området.

Et andet, meget specifikt træk er sammensætningen af den mælkeblanding, der bruges til fremstilling af osten (70 % fåremælk og 30 % komælk).

Produktionsmetoderne, de århundredgamle traditioner og de klimatiske og miljømæssige forhold giver dette produkt dets særlige organoleptiske egenskaber og handelsmæssige kendetegn. »Casciotta d'Urbino« har en tynd skorpe, som efter modning typisk er blevet stråfarvet. Når osten skæres op, har den en hvidligt stråfarvet ostemasse, en blød og smuldrende tekstur og er kendetegnet ved let spredt hulsætning (hullerne, kaldet »buchini«, dannes naturligt af frigivne luftarter under gæringen). Da »Casciotta d'Urbino« ikke modnes, bevarer den den typiske smag af frisk mælk, som er særlig tydelig i den friske og aromatiske duft. »Casciotta d'Urbino« har en sød, fyldig og behageligt syrlig smag, som er typisk for fåre- og komælk.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

Den konsoliderede udgave af varespecifikationen kan ses på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller

ved at gå direkte til hjemmesiden for ministeriet for landbrugs-, fødevare- og skovbrugspolitik (www.politicheagricole.it), klikke på »Qualità«, dernæst på »Prodotti DOP, IGP e STG« (til venstre på skærmen) og til sidst på »Disciplinari di Produzione all'esame dell'UE«.

(1) EUT L 343 af 14.12.2012, s. 1.